钦定古今图书集成/明伦汇编/官常典/第502卷 > 郭进
## 钦定古今图书集成/明伦汇编/官常典/第502卷 > 郭进

按《宋史》本传：“进，深州博野人。少贫贱，为钜鹿富家佣
保。有膂力，倜傥任气，结豪侠，嗜酒蒱博。其家少年患
之，欲图杀进妇竺氏阴知其谋，以告进遂走晋阳，依
汉祖。汉祖壮其材，留帐下。晋开运末，契丹扰边，汉祖
建号太原。契丹主道殂，汉祖将入汴，进请以奇兵间
道先趋洺州，因定河北诸郡，累迁干、坊二州刺史。少”
帝即位，改磁州。周广顺初，移淄州。二年，吏民诣观察
使举留。是秋，迁登州刺史。会群盗攻劫居民，进率镇
兵平之，部内清肃。民吏千馀人诣阙，请立《屏盗碑》，许
之。显德初，移卫州。卫、赵、邢、洺间多亡命者，以汲郡依
山带河，易为出没，伺间椎剽，吏捕之辄遁去，故累岁
不能绝其党类。进备知其情状，因设计发擿之，数月
间剪灭无馀，郡民又请立碑记其事。改洺州团练使，
有善政，郡民复诣阙请立碑颂德，诏左拾遗郑起撰
文赐之。进尝于城四面植柳，壕中种荷芰蒲薍，后益
繁茂，郡民见之，有垂涕者曰：“此郭公所种也。”建隆初，
太祖亲征泽、潞，迁本州防御使，充西山巡检。尝与曹
彬、王全斌入太原境，获数千人。开宝二年，太祖亲征河东，以进为行营前军马军都指挥使。九年，命将征
河东，以进为河东道忻、代等州行营马步军都监，招
徕山后诸州民三万七千馀口。太平兴国初，领云州
观察使、判邢州任，兼西山巡检，赐京城道德坊第一
区。四年，车驾将征太原，先命进分兵控石岭关，为都
部署以防北边。契丹果犯关，进大破之，攻破西龙门
砦，俘馘来献，自是并人丧气。时田钦祚护石岭军，恣
为奸利诸不法事，进虽力不能禁，亦屡形于言。进武
人，性刚烈，战功高，钦祚以他事侵之，心不能甘，自经
死，年五十八。钦祚以暴卒闻。太宗悼惜久之，赠安国
军节度，中使护葬。后颇闻其事，因罢钦祚内职，出为
房州团练使。进有材干，轻财好施，然性喜杀士卒，小
违令，必寘于死，居家御婢仆亦然。进在西山，太祖遣
戍卒必谕之曰：“汝辈谨奉法，我犹贷汝，郭进杀汝矣。”
其御下严毅若此，然能以权道任人。尝有军校自西
山诣阙诬进者，太祖诘知其情状，谓左右曰：“彼有过
畏罚，故诬进求免尔。”遣使送与进，令杀之。会并人入
寇，进谓诬者曰：“汝敢论我，信有胆气。今舍汝罪，能掩
杀并寇，即荐汝于朝。如败，可自投河东。”其人踊跃听
命，果致克捷。进即以闻，乞迁其职。太祖从之。初，开宝
中，太祖令有司造宅赐进，悉用筒瓦。有司言旧制，非
亲王、公主之第不可用。帝怒曰：“进控扼西山十馀年，
使我无北”顾忧，我视进岂减儿女耶，亟往督役无妄
言。太平兴国初，又赐宅一区